**Dani medijske pismenosti AUKOS-a 2025.**

**27. travnja 2025. (nedjelja) – 30. travnja 2025. (srijeda)**

**Od nedjelje, 27. travnja, do utorka, 30. travnja 2025., održat će se *Dani medijske pismenosti AUKOS-a 2025.* koje organizira Akademija za umjetnost i kulturu u Osijeku (AUKOS) – Odsjek za kulturu, medije i menadžment, u suradnji s partnerima.**

Ovaj događaj održava se u sklopu 8. Dana medijske pismenosti koje od 7. do 13. travnja 2025. (s aktivnostima i u tjednima prije i poslije toga) na nacionalnoj razini organiziraju Agencija za elektroničke medije i Ured UNICEF-a za Hrvatsku, u suradnji s brojnim partnerima i uz potporu Ministarstva kulture i medija te Ministarstva znanosti i obrazovanja. Glavni ciljevi projekta su podizanje svijesti javnosti o važnosti medijske pismenosti i kritičkog razmišljanja o medijskim sadržajima, **stvaranje prilika za medijsko obrazovanje što većeg broja građana**, posebice djece i mladih te podrška nastavnicima i odgojiteljima osiguravanjem obrazovnih materijala za razvoj medijske pismenosti. **Odsjek za kulturu, medije i menadžment AUKOS-a sudjelovao je u svim dosadašnjim izdanjima Dana medijske pismenosti, a ove godine program prvi put ima međunarodni karakter.**

 Ove je godine u okviru ***Dana medijske pismenosti AUKOS-a 2025.*** ponovno pripremljen sadržajno bogat četverodnevni program kojim će se ujedno prigodno obilježiti i **Svjetski dan slobode medija, 3. svibnja.** Suradnici i partneri ponovno su Agencija za elektroničke medije i portal medijskapismenost.hr te, po prvi put, **Hrvatska udruga za odnose s javnošću (HUOJ) i udruga Erasmus Student Network (ESN) Osijek.** Sa svojim aktivnostima ponovno su se uključila još dva Odsjeka Akademije – Odsjek za vizualnu i medijsku kulturu i Odsjek za kreativne tehnologije.Bit će organizirano ukupno 25 raznovrsnih sadržaja, raspoređenih na čak osam osječkih lokacija. To su: prostorije AUKOS-a u Tvrđi (Trg Svetog Trojstva 3) i u Ulici cara Hadrijana 8b (sveučilišni kampus), Kino Urania (Ulica Vjekoslava Hengla 1), Fort pub (Tvrđa), Glas Slavonije, HRT – Radio Osijek, Radio Laganini FM Osijek te glavni osječki Trg Ante Starčevića. Svi sadržaji organiziraju se uživo, osim *online* interaktivnog gostujućeg predavanja na engleskom jeziku. Na programu su još: raznolika predavanja, radionice, izložbe, panel-rasprave i *talk show* s poznatim gostom, projekcije videouradaka, tematske studentske radijske emisije, predstavljanja studentskih projekata, EU projekata i partnera Akademije, Medijski kviz, umjetnička interaktivna prostorna instalacija te promocija knjige o učinkovitoj komunikaciji. Poseban je naglasak ponovno stavljen na studente pa će biti predstavljeni mnogi kreativni i zanimljivi radovi i projekti koje su studenti svih pet studijskih godina (od 1. godine prijediplomskoga studija do 2. godine diplomskoga studija) i više studijskih smjerova uspješno realizirali na zadane teme iz područja medija, medijske pismenosti i kritičkoga vrednovanja informacija, kao i medijskih sadržaja.

Koordinatori ***Dana medijske pismenosti AUKOS-a 2025.*** su dr. sc. Tomislav Levak i doc. dr. sc. Snježana Barić-Šelmić s Odsjeka za kulturu, medije i menadžment Akademije. **Ulaz na sva događanja je slobodan.** Cjelokupan program, sa satnicama, lokacijama i dodatnim informacijama, naveden je u nastavku.

**PROGRAM *DANA MEDIJSKE PISMENOSTI AUKOS-a 2025.***

**Sva četiri dana**

* **8:00 – 19:00** – Knjižnica Akademije za umjetnost i kulturu (AUKOS, Trg Svetog Trojstva 3, 1. kat) – izložba knjiga i edukativnih materijala s temama iz područja medijske pismenosti i kritičkoga vrednovanja medijskih sadržaja
* **8:00 – 20:00 –**AUKOS (Trg Svetog Trojstva 3, 1. kat) – izložba studentskih plakata na temu  „Mediji u promjenama: objektivnost, istraživanje i dezinformacije u digitalnom dobu“ (studenti 1. godine prijediplomskog studija; mentorica: izv. prof. dr. sc. Marina Đukić)
* **8:00 – 20:00 –** Žuti salon (AUKOS, Trg Svetog Trojstva 3, prizemlje) i predvorje Salona 33 (AUKOS, Trg Svetog Trojstva 3, 1. kat) – projekcije kratkih studentskih videouradaka i vizualnih radova na različite teme iz područja medija, medijske pismenosti i kritičkoga razmišljanja (studenti više godina studija)

**Nedjelja, 27. travnja 2025.**

* **16:00** – HRT – Radio Osijek (Šamačka 13) – u okviru emisije „Dobar dan“ – prilog posvećen važnosti razvoja medijske pismenosti u suvremenom digitalnom dobu (autor i voditelj: Ivan Vuknić, student 1. godine diplomskog studija)
* **19:00** – Fort Pub (Ulica Franje Markovića 1, Tvrđa) – studentski Medijski kviz na teme iz područja kulture, medija i menadžmenta (studenti 1. godine diplomskog studija; mentori: doc. dr. sc. Snježana Barić-Šelmić i dr. sc. Tomislav Levak)
* **20:00 - Trg Ante Starčevića, Osijek – umjetnička intervencija u prostor – javna interaktivna prostorna instalacija „Medij u lokativu“** (Vinko Vidmar, asistent i studenti 3. godine prijediplomskog studija Dizajn za kazalište, film i televiziju s Odsjeka za kreativne tehnologije AUKOS-a)

**Ponedjeljak, 28. travnja 2025.**

* **12:00 –** predavaonica P15 (AUKOS, Trg Svetog Trojstva 3, 2. kat) – studentska izlaganja i predstavljanja projekata na temu „Mediji i istraživanje: objektivnost, razotkrivanje i utjecaj na javno mnijenje“ (studenti 1. godine prijediplomskog studija; mentorica: izv. prof. dr. sc. Marina Đukić)
* **12:00** – predavaonica P1 (AUKOS, Trg Svetog Trojstva 3, prizemlje) – predavanje na temu „Izvori i tehnike istraživanja novinarskog izvještavanja“ (doc. dr. sc. Snježana Barić-Šelmić)
* **13:00 –** **Salon 33 (AUKOS, Trg Svetog Trojstva 3, 1. kat) – panel-rasprava na temu „Društvena odgovornost triju medija – televizija, radio i internet“ u okviru ciklusa BAUK (panel-rasprave i razgovori s povodom)**

Sudionici:

- **Stela Sep**, rukovoditeljica HRT Centra Osijek

- **Vanja Hrvoje Dražić**, radijski voditelj i glazbeni urednik, HRT – Radio Osijek

- **Marko Miladinović**, novinar i urednik, Osječka televizija

- **Mijo Jozić**, direktor i novinar, internetski portal Sportalo hr

Moderator: Matej Čuić, student 1. godine diplomskog studija AUKOS-a

Suradnici: Ivan Dudek i Lara Lešić (studenti 1. godine diplomskog studija AUKOS-a)

(mentorica: Paula Rem, asistentica)

* **15:00** – predavaonica P4 (AUKOS, Trg Svetog Trojstva 3, prizemlje) – *online* interaktivno predavanje na engleskom jeziku na temu „The Actor and the Advocate: Performance in the Courtroom” („Glumac i odvjetnik: izvedba u sudnici“) (gostujuća predavačica: **Grace Penta, Fulbright alumna iz Sjedinjenih Američkih Država**; mentorica: izv. prof. dr. sc. Željka Flegar)
* **15:00 - predavaonica P15 (Trg Svetog Trojstva 3, 2. kat) – predstavljanje Hrvatske udruge za odnose s javnošću (HUOJ) i Studentske sekcije HUOJ-a** (gošća: **Ivana Gusak Galić**, voditeljica Kontinentalne podružnice HUOJ-a) – *u suradnji s Hrvatskom udrugom za odnose s javnošću (HUOJ)*
* **15:30** – predavaonica P15 (Trg Svetog Trojstva 3, 2. kat) – radionica na temu „Kako provjeriti točnost objavljenih informacija iz domene interesa djece i mladih?“ – u okviru EU projekta *VerifEYE – jačanje otpornosti društva na dezinformacije* (studenti 1. godine prijediplomskog studija; voditeljica: Lucia Murković, studentica 2. godine diplomskog studija)
* **16:00** – predavaonica P10 (AUKOS, Trg Svetog Trojstva 3, 1. kat) – kolaborativna igra „Sign“ na teme komunikacije i znakovnoga jezika, prema načelima Edu-LARP-a (*Educational Live Action Role-Play*) (studenti više godina studija; voditeljica: Chiara Pumper, studentica 1. godine diplomskog studija)
* **17:30** – Radio Laganini FM Osijek (Ulica Kneza Trpimira 23) – radijska emisija posvećena temi medijske pismenosti i kritičkoga vrednovanja informacija (voditeljica: Izabela Filipović Čarapina)

**Utorak, 29. travnja 2025.**

* **10:00** – predavaonica P15 (AUKOS, Trg Svetog Trojstva 3, 2. kat) – predavanje na temu „Digitalni mediji i osobe treće životne dobi“ (izv. prof. dr. sc. Ivica Šola)
* **11:30** – **Kino Urania (Ulica Vjekoslava Hengla 1, Osijek) – informativna međugeneracijska radionica na teme borbe protiv dezinformacija i unaprjeđivanja medijske pismenosti** (studenti 2. godine prijediplomskoga studija; mentor i koordinator: dr. sc. Tomislav Levak) *– u suradnji s Europe Direct Osijek*
* **13:30** – predavaonica P4 (AUKOS, Trg Svetog Trojstva 3, prizemlje) – predavanje na temu „Erotika, seks i pornografija u stripu: od Roberta Crumba do manga-stripa“ (izv. prof. dr. sc. Vladimir Rismondo)
* **14:00** – Glas Slavonije (Ulica Hrvatske Republike 20, Osijek) – studijski posjet regionalnom dnevnom listu Glas Slavonije (studenti 2. godine prijediplomskog studija; mentor: dr. sc. Tomislav Levak)
* **14:30** – predavaonica 31 (AUKOS, Ulica cara Hadrijana 8b, sveučilišni kampus) – interaktivno predavanje na temu „Ne-ljudska fotografija – umjetničke mogućnosti strojno generiranih vizualnih zapisa“ (doc. art. Kristina Marić Lozušić)
* **15:00** – Audiovizualni laboratorij (AUKOS, Trg Svetog Trojstva 3, 1. kat) – interaktivno predavanje i radionica na temu snimanja i ponašanja pred kamerom (voditelj: dr. sc. Tomislav Levak)
* **16:00 –** predavaonica P11(AUKOS, Trg Svetog Trojstva 3, 1. kat) – razgovor s ciljem predstavljanja studentskih projekata i aktivnosti u okviru programa Erasmus (studenti više godina studija i gosti; moderatorica: Sandra Bogović, studentica 1. godine diplomskog studija) – *u suradnji s udrugom Erasmus Student Network (ESN) Osijek*
* **18:30** **– predavaonica P15 (AUKOS, Trg Svetog Trojstva 3, 2. kat) – *talk show* „Šarmantna moć radija i snaga televizije“** – u okviru međunarodnog EU projekta *NEWAVES – Collaborative Alliance for Radio Recovery and Boost of Community News Media in Low-density Territories* (**gost: Duško Ćurlić, televizijski i radijski voditelj na HRT-u**; razgovor vodi: Saša Drinić)

**Srijeda, 30. travnja 2025.**

* **11:30** – predavaonica P5 (AUKOS, Trg Svetog Trojstva 3, prizemlje) – predstavljanje AUK Book Cluba, književnoga kluba studenata AUKOS-a (voditeljica: Lucija Pavošević, studentica 1. godine diplomskog studija; mentorica: doc. dr. sc. Marta Borić Cvenić) *– u suradnji s Knjižnicom Akademije za umjetnost i kulturu u Osijeku*
* **12:30** – **Salon 33 (Trg Svetog Trojstva 3, 1. kat) – promocija knjige „Uspjeh je izbor – jednostavni savjeti za učinkovitu komunikaciju“ autorice Melite Pavlek**

Govore:

- **Ivana Gusak Galić**, voditeljica Kontinentalne podružnice HUOJ-a

- **Melita Pavlek**, autorica knjige

Moderatorica: Lara Božić, studentica 2. godine diplomskog studija AUKOS-a

* **15:30** – predavaonica P15 (AUKOS, Trg Svetog Trojstva 3, 2. kat) – predavanje na temu „Spremni za trač?“ (izv. prof. dr. sc. Tatjana Ileš)

---------------------------------------------------------

* *Tijekom sva četiri dana sadržaje****Dana medijske pismenosti AUKOS-a 2025.****pratit će studenti AUKOS-a koji kreiraju studentsku radijsku emisiju „Brtva glave“ (HRT – Radio Osijek, Šamačka 13). Svi prilozi bit će objavljeni u posebnom izdanju emisije, posvećenom temi medijske pismenosti i kritičkoga vrednovanja informacija, koja će se emitirati 1. svibnja 2025. od 19:30 do 22:00 (studenti više godina studija; mentori: Marin Bilandžić i Ana Mitar)*